Flere til sykehus etter væskekasting under russefeiring
Den dramatiske hendelsen skjedde da russ møtte opp på Moelv ungdomsskole, der de tidligere var elever.Flere andre skal ha fått behandling av ambulansepersonell som rykket ut til stedet. - I forbindelse med russeslipp møtte flere russ opp på Moelv ungdomsskole. For å hindre vannkrig, hadde de ansatte her skrudd av vannet, sier operasjonsleder Dyre Antonsen ved Hedmark politidistrikt til VG. Da skjedde det skjebnesvangre: I stedet for vann kastet elevene det de hadde tilgjengelig. - Det var noe som sto på plastkanner. Det viste seg å være etsende væske, sier Antonsen. Ifølge operasjonslederen skal det både være russ og ungdomsskoleelever blant de skadede. Ti elever skal ha fått væsken på seg. - Skadeomfanget er foreløpig uklart, og det vil ta litt tid før vi kan si noe mer om det. Alle de fem får behandling nå, sier Fuglehaug.Rektor ved Moelv ungdomsskole, Guro Kirkerud, sier til VG at det var en form for såpe med høyt syreinnhold som ble kastet. - Vi hadde skrudd av vannet fordi vi visste om tradisjoen. Så er det en elev som har klart å klatre over en vegg og inn til et rom der denne syren sto innelåst, sier hun. - Han trodde det var vanlig såpe og tok det med ut og begynte å sprute rundt seg. Det gikk bra en liten stund, og så begynte flere å kjenne at det sved og så at de fikk blemmer på huden. Kirkerud opplyser at fire ungdomsskoleelever er sendt til sykehus etter episoden. - Det er stort sett moderate skader, men vi er redde for øynene til en av elevene. Han fikk veldig mye i øynene, sier hun til VG. - Det ble en dramatisk slutt på moroa, men vi håper det går bra. Ifølge politiet var det ungdomsskoleelevene som startet. - Det var nok ungdomsskoleelevene som startet. Det er ganske tankeløst, men de har nok ikke vært klar over hva de kastet, sier Antonsen. Lensmann Terje Krogstad sier til VG at det ble hentet to kanner med rengjøringsmidler på et rom på skolen. - Dette skjedde i kampens hete. Den ene kannen inneholdt et etsende stoff. Det tok litt tid før de oppdaget det, sier Krogstad.Russen er klokkeklare på at de ikke kastet eller sprutet annet enn rent vann. - Det var ingen av russen som helte syre på noen. Det ble sprutet noe som etset på oss, men vi sprutet selv bare vann, sier russepresident i Ringsaker, Andrea Moe Jacobsen, til VG. Hun var selv tilstede da det gikk galt på skolen, og sier de først skjønte at noe var galt da det begynte å svi. - Det er tre av russen og en elev fra ungdomsskolen som ble sendt til sykehuset. Vi vet veldig lite selv enda, og jeg er på sykehuset akkurat nå. Vi håper det går bra. Den involverte russen går på Ringsaker videregående skole. - Jeg har kontakt med foreldre, foresatte og med russen. Vi tar vare på elevene våre og håper dette går bra. Utover det har jeg ikke noen kommentar på nåværende tidspunkt, sier rektor Eva Arnseth til VG.
Fem elever sendt til sykehus etter at ungdomsskoleelevene kastet etsende væske på Ringsaker-russen.